29.8.2022
SL
Uradni list Evropske unije
C 326/7
Predlog za sprejetje predhodne odločbe, ki ga je vložilo Fővárosi Törvényszék (Madžarska) 12. maja 2022 — GE Infrastructure Hungary Holding Kft. / Nemzeti Adó- és Vámhivatal Fellebbviteli Igazgatósága (Zadeva C-318/22) (2022/C 326/10) Jezik postopka: madžarščina Predložitveno sodišče Fővárosi Törvényszék
Stranki v postopku v glavni stvari Tožeča stranka: GE Infrastructure Hungary Holding Kft.
Tožena stranka: Nemzeti Adó- és Vámhivatal Fellebbviteli Igazgatósága
Vprašanja za predhodno odločanje 1) Ali je treba Direktivo Sveta 2009/133/ES z dne 19. oktobra 2009 o skupnem sistemu obdavčitve za združitve, delitve, delne delitve, prenose sredstev in zamenjave kapitalskih deležev družb iz različnih držav članic ter za prenos statutarnega sedeža SE ali SCE med državami članicami (1) (v nadaljevanju: Direktiva) razlagati tako, da je v skladu z njenima uvodno izjavo 2 in členom 1(a) nacionalna zakonodaja (ali določba) oziroma razlaga in uporaba te zakonodaje (ali določbe) v praksi, v skladu s katero se Direktiva ne nanaša na preoblikovanja, do katerih pride v državi, temveč samo na mednarodna in čezmejna preoblikovanja, glede na to, da so se določbe Direktive prenesle z a társasági adóról és osztalékadóról szóló 1996. évi LXXXI.
törvény (zakon št.
LXXXI iz leta 1996 o davku od dohodkov pravnih oseb in davku na dividende; v nadaljevanju: davek od dohodkov pravnih oseb) tako, da je nacionalni zakonodajalec, čeprav pravo Skupnosti ne ureja neposredno navedenega vprašanja, v členu 31(1)(a) navedenega zakona določil, da se je namen tega zakona uskladiti z akti prava Unije, med njimi tudi Direktivo?
2) Ali je treba člen 8(2) Direktive razlagati tako, da je v skladu s to določbo nacionalna zakonodaja (ali določba) oziroma razlaga in uporaba te zakonodaje (ali določbe) v praksi, na podlagi katere mora družbenik prenosne družbe pri delni delitvi družb rezidentk v isti državi članici zmanjšati nominalno vrednost svojega deleža v prenosni družbi (vpisani kapital prenosne družbe) z namenom, da bi v svojih poslovnih knjigah zmanjšal vrednost svojega deleža v prenosni družbi, saj davčna uprava zahteva to zmanjšanje knjigovodske vrednosti kot pogoj za davčno obravnavo iz člena 8(2) Direktive, tudi v primeru, v katerem delna delitev pomeni izgube za družbenika prenosne družbe?
3) Ali je treba člen 8(2) Direktive razlagati tako, da je v skladu s to določbo nacionalna zakonodaja (ali določba) oziroma razlaga in uporaba te zakonodaje (ali določbe) v praksi, v skladu s katero se davčna obravnava za namene davka od dohodkov pravnih oseb iz te določbe ne uporablja za delno delitev, če je zadevna prenosna družba enoosebna gospodarska družba, torej da po delni delitvi ustanovitelj prenosne družbe ostane 100-odstotni lastnik navedene družbe oziroma da se vpisani kapital prenosne gospodarske družbe ne spremeni?
(1)
UL 2009, L 310, str.
34.
Predlog za sprejetje predhodne odločbe, ki ga je vložilo Cour d'appel de Bruxelles (Belgija) 20. maja 2022 – Ligue des droits humains ASBL, BA/L'organe de contrôle de l’information policière (Zadeva C-333/22) (2022/C 326/11) Jezik postopka: francoščina Predložitveno sodišče Cour d'appel de Bruxelles